Tlačová správa János Thain – Výtvarná pozostalosť 


Termín realizácie: 5. november 2026 – 30. január 2027
Miesto výstavy: Galéria umenia Ernesta Zmetáka v Nových Zámkoch
Kurátor: Helena Markusková 

       Všestranne zameraný János Thain (1885 – 1953), maliar, učiteľ kreslenia, etnograf, zberateľ a zakladateľ múzea, patrí k ťažiskovým osobnostiam novozámockých dejín. V prvej polovici 20. storočia zásadným spôsobom formoval kultúrny život v meste. Svojou prvou výstavou v roku 1912 – založil tradíciu výtvarných výstav. Súčasne sa usiloval o kultivovanie prostredia, formovanie výtvarnej citlivosti rodákov ako, aj o nasmerovanie ich pozornosti na dejiny, historické pamiatky a prejavy ľudovej kultúry. Mapoval pamiatky ľudovej kultúry, historické a výtvarné pamiatky v meste a okolí. Objavoval jedinečnú krásu krajiny, ale aj miznúce stopy miestneho ľudového umenia a minulosti. Vďaka jeho vytrvalému úsiliu vznikol v roku 1930 Muzeálny spolok a v roku 1936 Mestské Múzeum. 
       Výtvarná tvorba, ktorá pôvodne bola dominantnou oblasťou jeho činností, postupne ustúpila do pozadia. Prevládali jeho aktivity kultivujúce publikum a snaha o záchranu hodnôt. Organizoval výtvarné a etnografické výstavy, napísal sprievodcu výtvarnými pamiatkami mesta (Pamiatky Nových Zámkov, 1932) a popularizačné články o ľudovom umení, zhromažďoval etnografickú a historickú zbierku, ktorá sa stala základom Mestského múzea. V jeho pozostalosti sa zachovali rukopisy dvoch historických románov (Novozámocká svadba, 1944, Jedno mesto v štyridsiatom ôsmom, 1944 – 1948) a autobiografickej rodinnej kroniky (Kronika rodiny Thain, 1934). Prežil činorodý a plodný život venovaný kultúrnemu povzneseniu svojho rodného mesta.  
       Vo výtvarných dielach zostal verný naturalistickej plenérovej maľbe a v etnografických kresbách vytvoril vlastný rustikálno-primitívny štýl nadväzujúci na lineárne tendencie secesie. Jeho dokumentárne vecný prejav dokonale vyhovoval didaktickým funkciám popisujúcim historické pamiatky a objekty ľudovej kultúry. Celý život sníval o výtvarnej dráhe. Pokúsil sa o etablovanie na maďarskej i československej výtvarnej scéne. Zúčastnil sa niekoľkých reprezentatívnych výstav – jeho tradične zameraný plenérový prejav v období šírenia moderných tendencií mu však nepriniesol širšiu pozornosť a vytúžené uznanie. Jeho výtvarná tvorba vypovedá o premenách novozámockej krajiny, jej charakteristických motívoch, ktoré objavil a spôsobe života miestnych ľudí. Prevažnú časť jeho výtvarnej pozostalosti spravuje Galéria umenia Ernesta Zmetáka v Nových Zámkoch a v takomto rozsahu je prvýkrát prezentovaná na samostatnej výstave. Zámerom výstavy je predstaviť pozostalosť umelca spolu s dielami zo súkromných zbierok.     

